Predkladacia  správa
Vláda Slovenskej republiky uznesením č. 722 z 18. decembra 2013 schválila Plán práce vlády Slovenskej republiky na rok 2014, v rámci ktorého navrhlo Ministerstvo dopravy, výstavby a regionálneho rozvoja Slovenskej republiky spracovať a predložiť na rokovanie vlády  materiál „Koncepcia štátnej bytovej politiky do roku 2020“ (ďalej „koncepcia“) v mesiaci december 2014.
Koncepcia štátnej bytovej politiky do roku 2015 schválená uznesením vlády SR č. 96 z 3. februára 2010 určila rámcové zámery bytovej politiky štátu, ako aj konkrétne úlohy v oblasti rozvoja bývania. V období od schválenia predmetného materiálu sa podarilo splniť viacero zámerov a cieľov, ktoré prispeli k formovaniu transparentnejšieho legislatívneho rámca pre rozvoj bývania. Podrobnejšie je vývoj v uvedenej problematike popísaný v  prílohách č. 1 až 3 materiálu. Uvedená časť materiálu predstavuje plnenie úlohy z bodu B.10. uznesenia vlády č. 96, a to v termíne odsúhlasenom predsedom vlády SR v liste č. 6888/2014/KPV z 1. júla 2014.
Doterajší vývoj inštitucionálneho, ekonomického a legislatívneho prostredia prispel k potrebe spracovania návrhu koncepcie, ktorá vychádza z aktuálnych podmienok pre rozvoj bývania.
Návrh koncepcie ako rámcového dokumentu štátu pre oblasť bývania vyjadruje komplexné ciele štátu v oblasti bytovej politiky a nástroje na ich dosiahnutie. Jeho účelom je v širších súvislostiach koordinovať zámery štátu pri prijímaní riešení v jednotlivých čiastkových oblastiach rozvoja bývania v priebehu 5 rokov.
 K spracovaniu návrhu koncepcie iniciovalo Ministerstvo dopravy, výstavby a regionálneho rozvoja SR vznik pracovnej skupiny, ktorej členmi sú zástupcovia ministerstiev, a to  Ministerstva financií SR, Ministerstva práce, sociálnych vecí a rodiny SR, Ministerstva hospodárstva SR, Ministerstva pôdohospodárstva a rozvoja vidieka SR, ako aj zástupcovia relevantných subjektov mimovládneho, bankového a súkromného sektora. Na prípravu podkladov pre spracovanie návrhu koncepcie boli taktiež vyzvaní zástupcovia Ministerstva spravodlivosti SR a Ministerstva vnútra SR - Úradu splnomocnenca vlády SR pre rómske komunity. V tejto súvislosti treba skonštatovať, že väčšina oslovených subjektov ponúknutú možnosť využila a vlastné predstavy predložila. 
Koncepcia pozostáva z 3 základných kapitol. Prvá kapitola je venovaná východiskám bytovej politiky na vnútroštátnej a medzinárodnej úrovni. Druhá kapitola analyzuje súčasný stav v oblasti bývania. Tretia kapitola sa zaoberá jednotlivými oblasťami bytovej politiky, formuluje ciele a navrhuje opatrenia. Konkrétne úlohy operatívneho charakteru zamerané na tvorbu legislatívnych predpisov a formovanie ekonomického prostredia sú rozpracované v návrhu uznesenia vlády SR. Súčasťou materiálu je aj prílohová časť, ktorá dokumentuje skutočnosti uvedené v spracovaných textoch vo forme tabuliek, grafov a máp.
V materiáli sa navrhuje zrušenie úlohy B.11. z uznesenia vlády SR č. 96 z 3. februára 2010 uloženej ministrovi spravodlivosti „pripraviť v intenciách schváleného legislatívneho zámeru Občianskeho zákonníka návrh zmien súčasného právneho rámca vzťahov vlastníkov a nájomcov bytov s cieľom spružnenia trhu s bytmi“ z dôvodu zabezpečenia prehľadnosti pri vyhodnocovaní posunu v oblasti bytovej politiky. Návrh uznesenia k predkladanému materiálu opätovne ukladá ministrovi spravodlivosti úlohu, ktorej cieľom je zabezpečiť vzájomnú rovnováhu postavenia vlastníkov a nájomcov bytov pri nájme bytu.
Súčasťou materiálu je doložka finančných, ekonomických, environmentálnych, sociálnych vplyvov, vplyvov na podnikateľské prostredie a informatizáciu spoločnosti. Spracovaný materiál nemá priamy vplyv na uvedené oblasti.
Materiál bol predmetom medzirezortného pripomienkového konania, ktoré bolo ukončené 25. 11. 2014 a  jeho vyhodnotenie je súčasťou materiálu. V rámci pripomienkového konania bolo uplatnených 104 pripomienok, z toho 36 zásadných.  
Materiál sa predkladá na rokovanie s piatimi rozpormi, ktoré nebolo možné odstrániť na expertnej úrovni, konkrétne s Ministerstvom spravodlivosti SR (dva), Ministerstvom financií SR (dva) a Zväzom stavebných podnikateľov Slovenska (jeden).